Anahí

Anahí Giovanna Puente Portilla (sündinud 14. mail 1983 Mexicos) on Mehhiko näitleja ja laulja.

Karjäär

1986. aastal esines ta kaheaastaselt sketši- ja muusikasõus "Chiquilladas", kus kõiki rolle mängisid lapsed.

Järgmised rollid sai ta 1989 ja sellest ajast peale oli ta paarkümmend aastat näitleja. Juba samal aastal pälvis ta Mehhiko filmiauhinna Arieli lapsnäitleja kategoorias Maria Juana rolli eest filmis "Habia Una Vez Una Estrella".

Alates 1991 on Anahí mänginud 14 seebiooperis. Teda saatis kiiresti edu ja juba esimesega neist ("Madres egoístas") nimetati ta ajakirja TVyNovelas auhinna (seda antakse aasta parimatele Mehhiko seebiooperitele) kandidaadiks lapsnäitleja kategoorias. 1995 mängis ta seebiooperis "Alondra" ja kuigi tema roll polnud peaosa, nimetati ta TVyNovelase auhinna kandidaadiks noore naispeaosatäitja kategoorias. 1998 mängis ta seebiooperis "Vivo por Elena" ("Ma elan Elena jaoks") naispeaosatäitja nooremat õde. 1999–2000 ilmunud seebiooperis "Mujeres engañadas" ("Petetud naised") mängis ta peaosalisteks oleva abielupaari tütart ja pälvis TVyNovelase auhinna uue näitleja kategoorias, ehkki on küsitav, kui uus nõnda pika karjääriga näitleja ikkagi on.

Läbilöök toimus 2000–2001 valminud seebiooperiga "Primer amor ... a mil por hora" ("Esimene armastus ... tuhat korda tunnis"). See oli suunatud teismelistele, Anah mängis peaosa ja nimetati taas TVyNovelase auhinna kandidaadiks, seekord naispeaosalise kategoorias. Seda seebiooperit näidati vähemalt 10 välisriigi telekanalites, põhiliselt Ameerikas, kuid ka Rumeenias, viimati 2013.

Vastupidist rolli mängis ta 2002–2003 valminud seebiooperis "Clase 406". Seal mängis ta hullu tüdrukut Jessicat, kes süüdistab alusetult oma õpetajat enda vägistamises. Selles seriaalis olid tema partnerid Alfonso Herrera, Dulce Maria ja Christian Chavez, kellega ta hiljem moodustas bändi RBD.

pisi|Anahí (2006)
2004–2006 mängis Anahí naispeaosa seebiooperis "Rebelde" ("Mässaja"), mis koosnes 440 osast. Seda näidati vähemalt 21 välisriigi telekanalites, peamiselt Ameerikas ja Balkani poolsaarel, kuid ka isegi Angolas ja Macaus. See seriaal kirjeldab koolinoorte elu, kes teevad bändi, ja peaosi täitsidki bändi RBD liikmed. "Rebelde" ei olnud Mehhiko omalooming, vaid kaver Argentinas tehtud ja 2002–2003 esilinastunud 318 osa pikkusest seriaalist "Rebelde Way", mis maailmas veelgi laiemalt levis, isegi Anahí kehastatud tegelase nimi on muutmata jäetud. Anahí nimetati taas TVyNovelase auhinna kandidaadiks naispeaosatäitja kategoorias, kuid selle võitis Dulce Maria samast seriaalist.

2007 valmis RBD edu taustal 13 osast koosnev seriaal "RBD: La Familia" ("RBD: perekond"). Selle peaosi mängisid RBD liikmed ja tegelaste nimed meenutasid nende pärisnimesid, näiteks Anahí tegelase nimi oli Annie. Kõik mängisid endasarnaseid tegelasi, kuid siiski pole see seriaal dokumentaalne, üksnes sisaldab hulka päriselust võetud detaile ja sündmusi.

2011 mängis Anahí peaosa seebiooperis "Dos Hogares" ("Kaks kodu"). Tema kangelanna on loomaarst, kelle abikaasa jääb õnnetuse tagajärjel teadmata kadunuks ja kuulutatakse surnuks. Loomaarst abiellub uuesti. Esimene abikaasa ilmub taas lagedale, ainult kannatab mälukaotuse all. Loomaarst püüab oma esimest meest ravida ja ühtlasi kumbagi oma abikaasat teise abikaasa eest varjata (armastab mõlemat meest). Ülesannet lihtsustab asjaolu, et teine mees pannakse vangi kuriteo eest, mida ta ei sooritanud. Selle rolli eest nimetati Anahí TVyNovelase auhinna kandidaadiks naisnäitleja kategoorias (ei võitnud).

 Muusika 
Anahí oli populaarse ansambli RBD laulja. RBD on välja andnud 9 stuudioalbumit hispaania, portugali ja inglise keeles. Albumeid on müüdud 20 miljonit üle maailma. 8. augustil 2008 teatas ansambel, et läheb laiali. Ansambel tegi lõputurnee "Gira Del Adios World Tour", mis lõppes enne 2009. aastat.

Anahí plaate on müüdud üle 3 miljoni.

Anahí on võitnud muidki muusikaauhindu.

pisi|Anahí (2009)
 Eraelu 

"Esimese armastuse" filmimise ajal võitles Anahí anoreksiaga. Üksvahe kaalus ta isegi 34 kg. Ta käis viies ravikeskuses ning tema juurde saadeti arste ja psühholooge mitmelt poolt Mehhikost. Ühel päeval, kui ta vanematega koos puhkuselt saabus, hakkas tal halb ja ta minestas. Ta viidi kohe haiglasse, kus tema süda 8 sekundiks seiskus.

2008 korraldas Anahí massimeediaettevõtte Televisa abiga anoreksia ja buliimia kohta teadlikkuse suurendamise kampaania. 18. septembril 2011 laskis National Geographic eetrisse saate "Sundmõte: kehad, mis karjuvad", milles Anahí rääkis anoreksiast, mille all ta viis aastat kannatas, ja sellest, kuidas ta haigusest lõpuks jagu sai.

2006 avas Anahí Mexicos oma rõivapoe "Anahí World". Kuid juba samal aastal külmutas Mehhiko maksuamet Anahí 4 pangakontot, sest kahtlustas, et näitleja tegeleb maksupettusega. 2008 anti kontod kohtu otsusega tema käsutusse tagasi.

2007 anti RBD naisliikmetest Anahíst, Dulce Mariast ja Maite Perronist välja Barbie-versioon.

23. septembril 2011 sai Anahí Snickersi reklaamnäoks Ladina-Ameerikas. Järgnes reklaamikampaania, mille kaks organisatsiooni, sealhulgas Riiklik Naiste Instituut, kohtusse kaebasid, sest see olevat seksistlik. Anahí teatas, et kampaania ei ole mõeldud kedagi solvama ega alandama, ning Snickers teatas, et enne reklaamikampaaniat oli seda näidatud hulgale naistele, kes seda kampaaniat seksistlikuks ei pidanud.

Alates 2012. aasta aprillist käib Anahí kohtamas Chiapase osariigi kuberneri Manuel Velasco Coelloga.

pisi|Anahí (2008)
pisi|Anahí (2010)
 Osatäitmised 
 Seebiooperid 
 1989 – "Carrusel" – Paty
 1991 – "La pícara soñadora" – Vendedora
 1991 – "Madres egoístas" – Gaby
 1991 – "Muchachitas" – Betty
 1992 – "Ángeles sin paraíso" – Claudia
 1995 – "Alondra" – Margarita
 1996 – "Tu y Yo" – Melissa Álvarez
 1997 – "Mi pequeña traviesa" – Samantha
 1998 – "Vivo por Elena" – Natalia
 1998 – "Gotita de amor" – Nuria
 1999 – "El diario de Daniela" – Adela Monroy
 1999 – "Mujeres engañadas" – Jessica Duarte
 2000 – "Primer Amor" – Jovanna Luna
 2002 – "Clase 406" – Jessica Riquelme
 2004 – "Rebelde" – Mía Colucci
 2007 – "Lola, érase una vez" – Anahí
 2011 – "Dos Hogares" – Angélica Estrada
 Seriaalid 
 1986 – "Chiquilladas" – Frambuesa
 1989 – "La Telaraña" – Paty
 1989 – "La hora marcada" – Muñeca
 1996 – "Mujer, casos de la vida real" – Fabiola
 2007 – "RBD: la familia" – Anahí
 Kino 
 1989 – "Asesinato a sangre fría" – Victoria
 1989 – "Había una vez una estrella" – María Juana
 1991 – "Nacidos para morir" – Julia
 1992 – "El ganador" – Mariana Sant
 1992 – "No me defiendas compadre" – Estephania
 1999 – "Inesperado amor" – Ana
 2000 – "Tarde Azul" – Nicole

 Albumid 
 1992 – "Anahí"
 1996 – "Hoy es mañana"
 1997 – "Anclado en mi corazón"
 2000 – "Baby Blue"
 2009 – "Mi Delirio"

Turneed
 2009 – Pocket Show
 2009–2011 – Mi Delirio World Tour

 Viited 

 Välislingid 


Anahí ametlik Facebook
Anahí ametlik Twitter 
Anahí ametlik Youtube
Anahí ametlik Youtube

Anahi
Anahi
Anahi